Οδηγία 2001/2/ΕΚ της Επιτροπής

της 4ης Ιανουαρίου 2001

για προσαρμογή στην τεχνική πρόοδο της οδηγίας 1999/36/ΕΚ του Συμβουλίου σχετικά με το μεταφερτό εξοπλισμό υπό πίεση

(Κείμενο που παρουσιάζει ενδιαφέρον για τον ΕΟΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 1999/63/ΕΚ του Συμβουλίου, της 29ης Απριλίου 1999, σχετικά με το μεταφερτό εξοπλισμό υπό πίεση(1), και ιδίως το άρθρο 14,

Εκτιμώντας τα ακόλουθα:

(1) Το άρθρο 3 παράγραφος 1 της οδηγίας 1999/36/ΕΚ ορίζει ότι τα νέα δοχεία και οι νέες δεξαμενές πρέπει να πληρούν τις σχετικές διατάξεις της οδηγίας 94/55/ΕΚ του Συμβουλίου, της 21ης Νοεμβρίου 1994, για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων(2), όπως τροποποιήθηκε τελευταία από την οδηγία 2000/61/ΕΚ του Ευρωπαϊκού Κοινοβουλίου και του Συμβουλίου(3), καθώς και της οδηγίας 96/49/ΕΚ του Συμβουλίου, της 23ης Ιουλίου 1996, για την προσέγγιση των νομοθεσιών των κρατών μελών σχετικά με τις σιδηροδρομικές μεταφορές επικίνδυνων εμπορευμάτων(4), όπως τροποποιήθηκε τελευταία από την οδηγία 2000/62/ΕΚ του Ευρωπαϊκού Κοινοβουλίου και του Συμβουλίου(5).

(2) Οι διατάξεις της ευρωπαϊκής συμφωνίας για τις διεθνείς οδικές μεταφορές επικίνδυνων εμπορευμάτων (εφεξής "ADR") και του κανονισμού για τις διεθνείς σιδηροδρομικές μεταφορές επικίνδυνων εμπορευμάτων (εφεξής "RID")(6), με τις τροποποιήσεις τους, έχουν επισυναφθεί αντίστοιχα στην οδηγία 94/55/ΕΚ και στην οδηγία 96/49/ΕΚ. Η νέα έκδοση της ADR και του RID θα αρχίσει να ισχύει από την 1η Ιουλίου 2001.

(3) Το παράρτημα V της οδηγίας 1999/36/ΕΚ ορίζει τις ενότητες που πρέπει να εφαρμόζονται κατά την αξιολόγηση της συμμόρφωσης των νέων δοχείων και των νέων δεξαμενών. Οι διατάξεις αυτές δεν συμβαδίζουν πλέον με τη νέα έκδοση της ADR και του RID. Κατά συνέπεια, αρμόζει να τροποποιηθεί το συγκεκριμένο παράρτημα.

(4) Οι τροποποιήσεις που είναι αναγκαίες για την αναπροσαρμογή των παραρτημάτων της οδηγίας 1999/36/ΕΚ εκδίδονται, βάσει του άρθρου 14, σύμφωνα με τη διαδικασία που προβλέπεται στο άρθρο 15 της εν λόγω οδηγίας.

(5) Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που αναφέρεται στο άρθρο 15 της οδηγίας 1999/36/ΕΚ,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το κείμενο του παραρτήματος της οδηγίας 1999/36/ΕΚ αντικαθίσταται από το κείμενο του παραρτήματος της παρούσας οδηγίας.

Άρθρο 2

1. Τα κράτη μέλη θέττουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο έως την 1η Ιουλίου 2001. Ενημερώνουν αμέσως επ' αυτού την Επιτροπή.

Τα κράτη μέλη μεριμνούν ώστε οι διατάξεις που θεσπίζουν σχετικά να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος της παραπομπής αποφασίζεται από τα κράτη μέλη.

2. Τα κράτη μέλη κοινοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία τίθεται σε ισχύ την έβδομη ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 4 Ιανουαρίου 2001.

Για την Επιτροπή

Loyola De Palacio

Αντιπρόεδρος

(1) ΕΕ L 138 της 1.6.1999, σ. 20.

(2) ΕΕ L 319 της 12.12.1994, σ. 7.

(3) ΕΕ L 279 της 1.11.2000, σ. 40.

(4) ΕΕ L 235 της 17.9.1996, σ. 25.

(5) ΕΕ L 279 της 1.11.2000, σ. 44.

(6) Κανονισμός που περιλαμβάνεται στο παράρτημα Ι του προσαρτήματος Β της σύμβασης για τις διεθνείς σιδηροδρομικές μεταφορές (COTIF).

ΠΑΡΑΡΤΗΜΑ

"ΠΑΡΑΡΤΗΜΑ V

ΕΝΟΤΗΤΕΣ ΠΟΥ ΠΡΕΠΕΙ ΝΑ ΕΦΑΡΜΟΖΟΝΤΑΙ ΚΑΤΑ ΤΗΝ ΑΞΙΟΛΟΓΗΣΗ ΤΗΣ ΣΥΜΜΟΡΦΩΣΗΣ

Στον κατωτέρω πίνακα, εμφαίνονται οι ενότητες αξιολόγησης της συμμόρφωσης, οι οποίες περιγράφονται στο παράρτημα IV τμήμα Ι και οι οποίες πρέπει να ακολουθούνται για τον καθοριζόμενο στο άρθρο 2 σημείο 1 μεταφερτό εξοπλισμό υπό πίεση.

>ΘΕΣΗ ΠΙΝΑΚΑ>

Σημείωση 1:

Ο μεταφερόμενος εξοπλισμός υπό πίεση πρέπει να υποβάλλεται, κατ' επιλογή του κατασκευαστή, σε μια από τις διαδικασίες αξιολόγησης της συμμόρφωσης, οι οποίες προβλέπονται για την κατηγορία στην οποία κατατάσσεται. Για τα δοχεία ή τις στρόφιγγες και τα άλλα εξαρτήματά τους που χρησιμοποιούνται για τη μεταφορά, ο κατασκευαστής μπορεί επίσης να επιλέγει να εφαρμόσει μια από τις διαδικασίες που προβλέπονται για τις ανώτερες κατηγορίες.

Σημείωση 2:

Στο πλαίσιο των διαδικασιών που αφορούν την εξασφάλιση της ποιότητας, ο κοινοποιημένος οργανισμός, όταν διενεργεί αιφνίδιες επισκέψεις λαμβάνει δείγμα του εξοπλισμού από τις εγκαταστάσεις κατασκευής ή αποθήκευσης προκειμένου να πραγματοποιήσει ή να αναθέσει σε τρίτους την πραγματοποίηση της εξακρίβωσης της συμμόρφωσης προς τις απαιτήσεις της παρούσας οδηγίας. Προς το σκοπό αυτό, ο κατασκευαστής ενημερώνει τον κοινοποιημένο οργανισμό για το προβλεπόμενο πρόγραμμα παραγωγής. Κατά το πρώτο έτος παραγωγής, ο κοινοποιημένος οργανισμός πραγματοποιεί δύο τουλάχιστον επισκέψεις. Η συχνότητα των μετέπειτα επισκέψεων καθορίζεται από τον κοινοποιημένο οργανισμό βάσει των κριτηρίων που αναφέρονται στο σημείο 4.4 των σχετικών ενοτήτων του παραρτήματος ΙV τμήμα Ι."